pythainlp/thaigov-v2-corpus-22032023 huggingface dataset:
วันอังคารที่ 2 มีนาคม 2564
ผชท.ทหาร​ ราช​อาณาจักร​กัมพูชา (กัมพูชา)​/กรุงเทพฯ  เข้าเยี่ยมคำนับ​ ปล.กห.​ เพื่อแนะนำตัวในโอกาสเข้ารับตำแหน่งใหม่
เมื่อ​ ๒ มี.ค.๖๔, ๐๙๐๐​ ณ​ ห้องพระบารมีปกเกล้า ศาลาว่าการกลาโหม​ พล.อ.ณัฐ​ อินทรเจริญ ปล.กห. ได้ให้การต้อนรับ​การเข้าเยี่ยมคำนับของ พล.จ.หอม​ คีม​ (Horm Khim)​ ผชท.ทหาร​ ราชอาณาจักรกัมพูชา​ (กัมพูชา​)​/กรุงเทพฯ​ เพื่อแนะนำตัวในโอกาสเข้ารับตำแหน่งใหม่
ปล.กห.​ กล่าวต้อนรับและแสดงความยินดี​กับ​ พล.จ.หอม​ คีม​ (Horm​ Khim)​ ผชท.ทหาร​ ราช​อาณาจักร​กัมพูชา (กัมพูชา)​/กรุงเทพฯ​ ซึ่งท่านเคยดำรงตำแหน่ง​ รอง​ ผชท.ทหาร​ ราช​อาณาจักร​กัมพูชา (กัมพูชา)​/กรุงเทพฯ​ มาแล้วตั้งแต่ปี​ ๒๕๔๙ -​ ๒๕๕๗ จากความรู้และประสบการณ์​การปฏิบัติงานที่ผ่านมา​ จึงเชื่อมั่นว่าจะสามารถปฏิบัติงานและสานต่อความร่วมมืออันดีระหว่างกันเพื่อกระชับความสัมพันธ์​ของทั้งสองกองทัพ​ให้มีความแน่นแฟ้น​ยิ่งขึ้น​ ปล.กห. ยังกล่าวชื่นชมความสัมพันธ์​ทั้งทางการทูต​และความสัมพั​น​ธ์ทางทหารระหว่า​งไทย​ -​ กัมพูชา​ ที่มีความใกล้ชิดในทุกมิติ​ โดยเฉพาะความสัมพันธ์​ทางทหารได้มีการร่วมพัฒนา​ชายแดน​ให้เป็น​พื้นที่​แห่งสันติภาพและความเจริญ​รุ่งเรือง​ เพื่อความ​สงบสุข​ของ​ประชาชน​ทั้งสอง​ประเทศ​
ปล.กห.​ กล่าวถึงการฝึกร่วม/ผสม​ Cobra Gold 2020​ ที่​กัมพูชา​สนับสนุน​กำลังพล​เข้าร่วมการฝึก​ฯ​ แบบสังเกตการณ์​ และ​ยังกล่าวถึงความร่วมมือ​ด้านการศึกษา​ของ​ทั้งสอง​ประเทศ​ ซึ่งมีโครงการ​ความช่วยเหลือ​ด้านการศึกษา​แก่​ ทบ.กัมพูชา​ ผ่านศูนย์​ประสานงาน​กับประเทศ​เพื่อนบ้าน​ อาทิ​ หลักสูตร​ วปอ., หลักสูตร​ รร.สธ.ทบ.​ และหลักสูตร​ รร.สธ.ทร.​ โดย​กัมพูชา​ได้เสนอที่นั่งหลักสูตรภาษา​ขแมร์​ให้แก่กองทัพไทยด้วย​
ปล.กห.​ ยังกล่าวขอบคุณ​ กห.กัมพูชา​ สำหรับความร่วมมือ​ที่แน่นแฟ้นที่ผ่านมาของคณะกรรมการ​ชายแดนทั่วไป​ (General Border Committee : GBC)​ ไทย​ -​ กัมพูชา​ และคณะกรรมการ​ชายแดนส่วน​ภูมิภาค​ (Regional Border​ Committee​ : RBC)​ ไทย​ -​ กัมพูชา​ โดยมีความก้าวหน้าที่สำคัญหลายเรื่อง​ อาทิ​ การจัดตั้งกลไก​คณะกรรมการ​ชายแดน​ส่วน​ภูมิภาค​ ไทย - กัมพูชา​ เพิ่มเติม​ระหว่าง​ กปช.จต.​ กับ​ ภท.๕​ กพช.​ เป็นต้น​ โดย​ กห.​ หวังเป็นอย่างยิ่งว่าจะได้รับความร่วมมือและข้อมูลอันเป็น​ประโยชน์​เพื่อสนับสนุน​ภารกิจ​ของ​ รมว.กห.​ ทั้งสองประเทศต่อไป
ทางด้าน​ ผชท.ทหาร​ ราช​อาณาจักร​กัมพูชา (กัมพูชา)​/กรุงเทพฯ​ ขอบคุณ​ ปล.กห.​ ที่ให้เกียรติ​ต้อนรับ​การเข้าเยี่ยม​คำนับ​ในวันนี้​ สำหรับความร่วมมือ​ระหว่างกันในด้านต่างๆ​ นั้น​ กห.​กัมพูชา​ ยินดีให้ความร่วมมือและสนับสนุน​ กห.​ อย่างเต็ม​กำลัง​ความสามารถ​ เพื่อ​กระชับความสัมพันธ์​และความร่วมมือ​ระหว่า​ง​กันในทุกมิติ​ให้มีพลวัตและการ​พัฒนา​มากยิ่งขึ้นต่อไป​
วันศุกร์ที่ 5 มีนาคม 2564
ปลัดกอบชัยฯ ตรวจเยี่ยม SME D Bank สาขาอุดรธานี พร้อมมอบนโยบายและแนวทางการปฏิบัติงานและติดตามการปล่อยสินเชื่อกองทุนเอสเอ็มอีตามแนวประชารัฐ
. นายกอบชัย สังสิทธิสวัสดิ์ ปลัดกระทรวงอุตสาหกรรม ในฐานะประธานบอร์ดธนาคารพัฒนาวิสาหกิจขนาดกลางและขนาดย่อมแห่งประเทศไทย ลงพื้นที่ตรวจเยี่ยมธนาคารพัฒนาวิสาหกิจขนาดกลางและขนาดย่อมแห่งประเทศไทย (SME D Bank) สาขาอุดรธานี
วันนี้ (5 มีนาคม 2564) เวลา 16.00 น. นายกอบชัย สังสิทธิสวัสดิ์ ปลัดกระทรวงอุตสาหกรรม ในฐานะประธานบอร์ดธนาคารพัฒนาวิสาหกิจขนาดกลางและขนาดย่อมแห่งประเทศไทย ลงพื้นที่ตรวจเยี่ยมธนาคารพัฒนาวิสาหกิจขนาดกลางและขนาดย่อมแห่งประเทศไทย (SME D Bank) สาขาอุดรธานี พร้อมมอบนโยบายและแนวทางการปฏิบัติงานพร้อมให้กำลังใจในการปฏิบัติงานแก่ผู้บริหารและเจ้าหน้าที่สาขา พร้อมติดตามการปล่อยสินเชื่อกองทุนเอสเอ็มอีตามแนวประชารัฐให้รวดเร็ว เพื่อเร่งช่วยเหลือผู้ประกอบการในพื้นที่ต่อไป
โดยมีนางวรวรรณ ชิตอรุณ รองปลัดกระทรวงอุตสาหกรรม นายสมพล โนดไธสง ผู้ตรวจราชการกระทรวงอุตสาหกรรม นายพัตทอง กิตติวัฒน์ อุตสาหกรรมจังหวัดขอนแก่น ร่วมลงพื้นที่ และมีนายพิชิต มิทราวงศ์ ผู้ช่วยกรรมการผู้จัดการ SME D Bank นางสาวกนิษฐา เสมอพิทักษ์ ผู้จัดการ SME D Bank สาขาอุดรธานี ให้การต้อนรับ #กระทรวงอุตสาหกรรม #prindustry #SMEDBank
วันจันทร์ที่ 15 มีนาคม 2564
ดีเดย์ เช็กสิทธิ - ยืนยันตัวตน รับเงิน “ม33เรารักกัน”
...
เริ่มแล้ววันนี้... กับการเปิดให้ผู้ประกันตนมาตรา 33 ที่ลงทะเบียน โครงการ "ม33เรารักกัน" ตรวจสอบสิทธิผู้ผ่านการคัดกรองคุณสมบัติ โดยสามารถตรวจสอบรายชื่อได้ที่ www.ม33เรารักกัน .com ตั้งแต่วันที่ 15 - 21 มี.ค. 64
.
ผู้ได้รับสิทธิให้ทำการ "ยืนยันตัวตน" ผ่านแอปฯ เป๋าตัง ตั้งแต่บัดนี้ - 31 พ.ค. 64 ส่วนผู้ที่เช็กสิทธิแล้วพบว่า "ไม่ได้รับสิทธิ" สามารถยื่นทบทวนสิทธิ ได้ตั้งแต่วันที่ 15 - 28 มี.ค. 64
.
ส่วนกลุ่มไม่มีสมาร์ทโฟน และฝากผู้อื่นลงทะเบียนให้แต่ไม่สามารถยืนยันตัวตน ผ่านแอปฯ เป๋าตังได้ ขอให้ติดต่อสำนักงานประกันสังคมทุกแห่งทั่วประเทศ เพื่อยืนยันรับสิทธิภายในวันที่ 24 มี.ค. 64
.
สำหรับผู้ไม่มีสมาร์ทโฟนและยังไม่ลงทะเบียน ขอให้นำบัตรประชาชนแบบสมาร์ทการ์ดที่ยังไม่หมดอายุ ไปแสดงตัวตนเพื่อลงทะเบียนรับสิทธิได้ที่ สำนักงานประกันสังคมทุกสาขา ตั้งแต่วันนี้ - 28 มี.ค. 64
.
ผู้ที่ได้รับสิทธิสามารถใช้จ่ายซื้อสินค้าและบริการผ่านร้านค้า/ผู้ประกอบการ/บริการ ในร้านธงฟ้าที่ใช้แอปพลิเคชัน "ถุงเงิน" หรือภายใต้โครงการ "คนละครึ่ง" และโครงการ "เราชนะ" ได้ตั้งแต่วันที่ 22 มี.ค. 64 เป็นต้นไป และสามารถสะสมใช้ได้ถึงวันที่ 31 พ.ค. 64
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 9 มีนาคม 2564
รมว.พม. เตรียมลงพื้นที่ จ.ยะลา พัฒนาคุณภาพชีวิตกลุ่มโอรังอัสลี พร้อมบูรณาการหน่วยงานช่วยเหลือกลุ่มเปราะบางในพื้นที่
รมว.พม. เตรียมลงพื้นที่ จ.ยะลา พัฒนาคุณภาพชีวิตกลุ่มโอรังอัสลี พร้อมบูรณาการหน่วยงานช่วยเหลือกลุ่มเปราะบางในพื้นที่
วันนี้ (9 มี.ค. 64) เวลา 08.00 น. ที่กระทรวงการพัฒนาสังคมและความมั่นคงของมนุษย์ (พม.) สะพานขาว ถนนกรุงเกษม กทม.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เปิดเผยว่า กระทรวง พม. ได้ขับเคลื่อนงานด้านสังคมโดยไม่ทิ้งใครไว้ข้างหลังตามนโยบายของรัฐบาล โดยส่งเสริมการจัดสวัสดิการสังคมอย่างเหมาะสมและครอบคลุมตามบริบทของทุกกลุ่มเป้าหมายในพื้นที่ต่างๆ ทั่วประเทศ ทั้งเด็ก เยาวชน ผู้สูงอายุ คนพิการ และผู้ด้อยโอกาส รวมทั้งกลุ่มชาติพันธุ์ ซึ่งในวันที่ 11 มีนาคม 2564 ตนพร้อมด้วยคณะผู้บริหารกระทรวง พม. จะเดินทาง ลงพื้นที่จังหวัดยะลา ณ นิคมสร้างตนเองเบตง ตำบลอัยเยอร์เวง อำเภอเบตง เพื่อยกระดับพัฒนาคุณภาพชีวิตของกลุ่มโอรังอัสลี หรือที่คนไทยรู้จักในนาม เงาะป่าซาไก ที่อาศัยอยู่ในเขตนิคมสร้างตนเองเบตง โดยมอบหนังสืออนุญาตให้ใช้ประโยชน์ ที่ดินในเขตนิคมสร้างตนเองเบตง จำนวน 30 ไร่ แก่เลขาธิการศูนย์อำนวยการบริหารจังหวัดชายแดนภาคใต้ (ศอ.บต.) และมอบสิทธิสวัสดิการของรัฐต่างๆ ได้แก่ บัตรประจำตัวประชาชน เงินอุดหนุนเพื่อการเลี้ยงดูเด็กแรกเกิด เงินสงเคราะห์ บัตรประกันสุขภาพถ้วนหน้า และสิทธิโครงการเราชนะ เพื่อให้กลุ่มโอรังอัสลีสามารถเข้าถึงสวัสดิการของรัฐและตั้งถิ่นฐาน ในลักษณะนิคมสร้างตนเอง ตามแนวทางพระราชดำริในสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี
นายจุติกล่าวเพิ่มเติมว่า นอกจากนี้ ยังได้ประชุมทีม พม. One Home 5 จังหวัด (ยะลา ปัตตานี นราธิวาส สงขลา และสตูล) และหน่วยงานภายใต้บันทึกข้อตกลงความร่วมมือ (MOU) โครงการบูรณาการเพื่อพัฒนาคุณภาพชีวิต กลุ่มเปราะบางรายครัวเรือน ระหว่าง 12 กระทรวง 1 หน่วยงาน ซึ่งกระทรวง พม. ได้ลงนามเมื่อวันที่ 3 มีนาคม 2564 ที่ผ่านมา เพื่อร่วมกันหาแนวทางช่วยเหลือกลุ่มเปราะบางในพื้นที่ให้ครอบคลุมทุกมิติแบบองค์รวมในการเข้าถึงสวัสดิการของรัฐ อีกทั้ง จะมีการลงพื้นที่เยี่ยมบ้านกลุ่มเปราะบางที่มีฐานะยากจน จำนวน 3 ครอบครัวที่มีเด็ก เยาวชน ผู้สูงอายุ และคนพิการ รวมทั้งครอบครัวผู้สูงอายุที่อาศัยอยู่กับลูกหลานรวมกันถึง 22 คน โดยได้มอบสิทธิสวัสดิการของรัฐต่างๆ อาทิ บ้านพอเพียงชนบทสำหรับซ่อมแซมปรับปรุงที่อยู่อาศัย ทุนการศึกษา ทุนประกอบอาชีพ และเงินสงเคราะห์ เป็นต้น
วันเสาร์ที่ 20 มีนาคม 2564
ก.แรงงาน ร่วมกล้วยน้ำไท ทัวร์ทั่วไทย แจกทุนฝึกอบรม
รมช.แรงงาน เผย กรมพัฒนาฝีมือแรงงาน ร่วมโรงพยาบาลกล้วยน้ำไทย เดินสายเชิญชวนเยาวชนผู้สนใจ เข้าฝึกอบรม การดูแลผู้สูงอายุ พร้อมสนับสนุนทุนฝึกอบรมกว่า 360 ทุน
วันที่ 20 มีนาคม 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เปิดเผยว่า กรมพัฒนาฝีมือแรงงาน (กพร.) กระทรวงแรงงาน ลงนามบันทึกข้อตกลงความร่วมมือว่าด้วยการพัฒนาฝีมือแรงงาน สาขาการดูแลผู้สูงอายุ กับกลุ่มบริษัทในเครือโรงพยาบาลกล้วยน้ำไทและกล้วยน้ำไทมูลนิธิ เมื่อกลางเดือนตุลาคม 2563 โดยโรงพยาบาลกล้วยน้ำไทและกล้วยน้ำไทมูลนิธิ มุ่งหวังที่จะช่วยเหลือเยาวชนที่ขาดโอกาสศึกษาต่อ ไม่มีทุนทรัพย์ แต่ต้องการหาความรู้เพื่อไปประกอบอาชีพ ให้มีรายได้ดูแลครอบครัว จึงร่วมกับ กพร. ซึ่งเป็นหน่วยงานที่มีภารกิจหลักในการพัฒนาทักษะให้แก่กำลังแรงงานของประเทศ เพื่อเสริมสร้างโอกาสในการจ้างงาน
รมช.แรงงาน กล่าวต่อว่า การลงพื้นที่ตรวจเยี่ยมการดำเนินงานของหน่วยงานในสังกัด กพร. การให้กำลังใจผู้เข้าฝึกอบรม ทั้งแรงงานในระบบ แรงงานนอกระบบ และกลุ่มเปราะบาง รวมถึงการลงพื้นที่จังหวัดที่รับมอบหมายจากรัฐบาลตามโครงการขับเคลื่อนไทยไปด้วยกันนั้น มีโอกาสนำคณะทีมงานของโรงพยาบาลกล้วยน้ำไท ลงพื้นที่เพื่อให้ความรู้เกี่ยวกับการดูแลสุขภาพ การปฐมพยาบาลเบื้องต้น พร้อมรับสมัครผู้สนใจเข้าอบรม ในหลักสูตรการดูแลผู้สูงอายุด้วย จังหวัดที่โรงพยาบาลกล้วยน้ำไทมีโอกาสไปพบปะกับน้องๆ เยาวชน ผู้ปกครอง และอาสาสมัครแรงงาน เพื่อเผยแพร่ต่อไปยังคนในชุมชน ได้แก่ จังหวัดสุพรรณบุรี สำนักงานพัฒนาฝีมือแรงงานน่าน และสถาบันพัฒนาฝีมือแรงาน 4 ราชบุรี ผลตอบรับจากการเผยแพร่ข้อมูลใน 3 จังหวัดนี้ มีผู้สนใจสมัครเข้าอบรมจำนวน 17 คน คาดว่าจะเริ่มฝึกอบรมประมาณเดือนพฤษภาคม 2564 นอกจากนี้ ยังมีเยาวชนที่รอปรึกษากับผู้ปกครองเพื่อตัดสินใจอีกครั้ง โดยโรงพยาบาลกล้วยน้ำไทจะมอบทุนให้แก่ผู้รับการฝึกอบรม เป็นค่าใช้จ่ายในการฝึกอบรมตลอดหลักสูตร ทุนละ 95,000 บาท ประกอบด้วย ค่าธรรมเนียมแรกเข้า ค่าธรรมเนียมฝึกอบรมภาษาอังกฤษ ค่าอุปกรณ์และเอกสารฝึกอบรม ค่าเครื่องแต่งกาย ค่าที่พัก และค่าอาหาร 3 มื้อ
ปัจจุบัน ยังรับสมัครผู้สนใจเข้าอบรมอย่างต่อเนื่อง ผู้สมัครต้องเป็นเพศหญิง อายุ 18 – 35 ปี จบการศึกษาไม่ต่ำกว่าระดับมัธยมต้น (ม.3) มีสุขภาพแข็งแรง ไม่เป็นโรคที่เป็นอุปสรรคต่อการฝึกอบรมและการทำงาน มีน้ำหนักไม่น้อยกว่า 40 กิโลกรัม และส่วนสูงไม่น้อยกว่า 150 เซนติเมตร ทั้งนี้ ผู้ผ่านการฝึกอบรมจะได้รับการบรรจุเข้าทำงานกับกลุ่มบริษัทในเครือ รพ.กล้วยน้ำไท และได้รับค่าตอบแทนประมาณ 15,000 บาทต่อเดือน ผู้ที่สนใจสามารถสอบถามข้อมูลเพิ่มเติมได้ที่เฟสบุคแฟนเพจโรงเรียนฝึกพนักงานโรงพยาบาลกล้วยน้ำไท หรือ สถาบันพัฒนาฝีมือแรงงาน (สพร.) สำนักงานพัฒนาฝีมือแรงงาน (สนพ.) ทุกแห่งทั่วประเทศ สายด่วนกระทรวงแรงงาน 1506 กด 4 หรือกองสื่อสารองค์กร กรมพัฒนาฝีมือแรงงาน 0 2245 4035 และ โรงพยาบาลกล้วยน้ำไท 089 203 8395
วันพฤหัสบดีที่ 4 มีนาคม 2564
พม. เตรียมจัดโครงการ “พม. ร่วมใจบริจาคโลหิต 1 คนให้ หลายคนรับ” เนื่องในวันข้าราชการพลเรือน ประจำปี 2564
พม. เตรียมจัดโครงการ “พม. ร่วมใจบริจาคโลหิต 1 คนให้ หลายคนรับ” ภายใต้กิจกรรมจิตอาสา 1 กระทรวง 1 การให้ เพื่อคุณภาพชีวิตที่ดียิ่งขึ้นในยุค New Normal เนื่องในวันข้าราชการพลเรือน ประจำปี 2564
วันนี้ (4 มี.ค. 64) เวลา 11.30 น. ที่กระทรวงการพัฒนาสังคมและความมั่นคงของมนุษย์ ถนนกรุงเกษม สะพานขาว กรุงเทพฯนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า ด้วย วันที่ 1 เมษายนของทุกปี เป็นวันข้าราชการพลเรือน กระทรวง พม. จึงได้เตรียมจัดโครงการ “พม. ร่วมใจบริจาคโลหิต 1 คนให้ หลายคนรับ” ภายใต้กิจกรรมจิตอาสา 1 กระทรวง 1 การให้ เพื่อคุณภาพชีวิตที่ดียิ่งขึ้นในยุค New Normal เนื่องในวันข้าราชการพลเรือน ประจำปี พ.ศ. 2564 เพื่อให้ข้าราชการกระทรวง พม. ได้ตระหนักถึงความสำคัญในเกียรติและหน้าที่ของการเป็นข้าราชการที่ดี เพื่อสร้างคุณค่าในการปฏิบัติหน้าที่และมีส่วนร่วมกับประชาชนในการพัฒนาสังคมและประเทศชาติ
นางพัชรี กล่าวเพิ่มเติมว่า ทั้งนี้ ได้เชิญชวนข้าราชการ และเจ้าหน้าที่ หน่วยงานในสังกัดกระทรวง พม. เข้าร่วมโครงการ “พม. ร่วมใจบริจาคโลหิต 1 คนให้ หลายคนรับ” และตั้งเป้าผู้เข้าร่วมบริจาคโลหิต จำนวน 120 คน ซึ่งการบริจาคโลหิต ถือเป็นการเสียสละที่ยิ่งใหญ่ เพื่อต่อชีวิตให้กับผู้อื่น กระทรวง พม. ได้กำหนดจัดงานในวันพุธที่ 10 มีนาคม 2564 ระหว่างเวลา 09.00 – 14.00 น. โดยศูนย์บริการโลหิตแห่งชาติ สภากาชาดไทย จะจัดทีมหน่วยเคลื่อนที่มารับบริจาคโลหิต ณ ห้องประชุมชั้น 2 อาคารกรมพัฒนาสังคมและสวัสดิการ กระทรวง พม. ถนนกรุงเกษม สะพานขาว กรุงเทพฯ
วันจันทร์ที่ 15 มีนาคม 2564
ก.ล.ต. เข้าร่วมการประชุม EU-Asia Financial Services Dialogue ในรูปแบบออนไลน์เป็นครั้งแรก
ก.ล.ต.ร่วมการประชุม EU-Asia Financial Services Dialogue ประจำปี ครั้งที่ 7 โดย ASIFMA และ Afore Consulting เพื่อหารือและแลกเปลี่ยนประสบการณ์ที่ท้าทาย รวมถึงพัฒนาการต่างๆ ที่เกิดขึ้น โดยนายอาคม เติมพิทยาไพสิฐ รมว.คลัง กล่าวเปิดการประชุม
ก.ล.ต. เข้าร่วมการประชุม EU-Asia Financial Services Dialogue ประจำปี ซึ่งจัดขึ้นเป็นครั้งที่ 7 โดย ASIFMA และ Afore Consulting เพื่อหารือและแลกเปลี่ยนประสบการณ์ที่ท้าทาย รวมถึงพัฒนาการต่าง ๆ ที่เกิดขึ้น โดยได้รับเกียรติจากนายอาคม เติมพิทยาไพสิฐ รัฐมนตรีว่าการกระทรวงการคลัง กล่าวเปิดการประชุม และมีผู้เข้าร่วมประชุมจากหน่วยงานกำกับดูแล หน่วยงานกำหนดนโยบาย และองค์กรระหว่างประเทศ รวมทั้งภาคเอกชนและผู้ประกอบธุรกิจจากทั้งภูมิภาคยุโรปและเอเชียแปซิฟิก เมื่อวันที่ 12 มีนาคม 2564
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เข้าร่วมการประชุม EU-Asia Financial Services Dialogue ประจำปี ซึ่งจัดขึ้นเป็นครั้งที่ 7 โดย Asia Securities Industry & Financial Markets Association (ASIFMA) และ Afore Consulting เพื่อร่วมแลกเปลี่ยนประสบการณ์ในประเด็นความท้าทายต่อการพัฒนาตลาดทุน รวมถึงพัฒนาการต่าง ๆ ที่เกิดขึ้นในภูมิภาคยุโรปและเอเชียแปซิฟิก โดยมีผู้เข้าร่วมประชุมจากหน่วยงานกำกับดูแล หน่วยงานกำหนดนโยบาย และองค์กรระหว่างประเทศ เช่น IOSCO, European Commission (EC), European Securities and Markets Authority (ESMA) รวมทั้ง ภาคเอกชนและผู้ประกอบธุรกิจจากทั้งภูมิภาคยุโรปและเอเชียแปซิฟิก
นายอาคม เติมพิทยาไพสิฐ รัฐมนตรีว่าการกระทรวงการคลัง ได้ย้ำถึงประเด็นสำคัญในการกล่าวเปิดประชุม EU-Asia Financial Services Dialogue ว่า “ถึงแม้ว่าผู้คนทั่วโลกจะเริ่มได้รับวัคซีนเพื่อป้องกัน COVID-19 อย่างไรก็ดี ยังต้องมีวัคซีนเศรษฐกิจ 3 ตัว เพื่อทำให้เศรษฐกิจเติบโตอย่างมั่นคง ยั่งยืน และมีเสถียรภาพ ประกอบด้วย (1) วัคซีนเศรษฐกิจระดับประเทศ ซึ่งรัฐบาลวางรากฐานเพื่อการเติบโตที่ยั่งยืน ครอบคลุม และเป็นมิตรต่อสิ่งแวดล้อม (2) วัคซีนเศรษฐกิจระดับธุรกิจ ที่ต้องมีภูมิคุ้มกัน มีการบริหารความเสี่ยง มีความยืดหยุ่นด้านการดำเนินงาน และมีธรรมาภิบาล และ (3) วัคซีนระดับประชาชน ส่งเสริมให้มีความรู้ด้านการเงินและดิจิทัล เพื่อให้เกิดการออมที่เพียงพอสำหรับการเกษียณ
รวมถึงได้เน้น 4 ประเด็นหลักที่หน่วยงานต่าง ๆ และภาคธุรกิจควรให้ความสำคัญ ได้แก่ ความก้าวหน้าทางด้านเทคโนโลยี (technology) การกำกับดูแลสินทรัพย์ดิจิทัลและคริปโทเคอร์เรนซี (digital assets and crypto currencies) การส่งเสริมเครื่องมือทางการเงินเพื่อขับเคลื่อนการดำเนินธุรกิจที่ยั่งยืน (sustainable finance) รวมทั้ง ได้เน้นถึงความสำคัญเกี่ยวกับบทบาทของตลาดทุนที่ได้ช่วยสนับสนุนตั้งแต่การฟื้นตัวของเศรษฐกิจ ตลอดจนการเติบโตอย่างยั่งยืนและครอบคลุมในระยะยาว (the roles of capital markets)”
นอกจากนี้ Mr. Sean Berrigan, Director General, DG FISMA, European Commission และ Mr. Ashley Alder, IOSCO Board Chair ยังได้ร่วมแลกเปลี่ยนความเห็นในฐานะผู้บรรยายสำคัญ (keynote speaker) โดยได้เน้นย้ำถึงความสำคัญในประเด็นที่สอดคล้องกันกับรัฐมนตรีว่าการกระทรวงการคลัง ทั้งด้านการเงินที่ยั่งยืนและการเงินดิจิทัล ซึ่งล้วนแต่ต้องอาศัยความร่วมมือจากทุกภาคส่วนทั้งในและต่างประเทศ โดยหน่วยงานกำกับดูแลมีบทบาทสำคัญที่ต้องร่วมมือกันเพื่อยกระดับความสอดคล้องกันระหว่างกฎเกณฑ์ของแต่ละประเทศ รวมถึงระหว่างภูมิภาค เพื่อสนับสนุนและเพิ่มประสิทธิภาพให้กับภาคธุรกิจในการดำเนินธุรกรรมทางการเงินและการลงทุนระหว่างประเทศต่อไป
วันพฤหัสบดีที่ 11 มีนาคม 2564
ปลัด สธ.เผย สมุทรสาคร เอาอยู่ วางแผนปิด รพ.สนาม 7 แห่ง
ปลัด สธ.เผย สมุทรสาคร เอาอยู่ วางแผนปิด รพ.สนาม 7 แห่ง
ปลัดกระทรวงสาธารณสุขเผย สถานการณ์โควิด 19 จ.สมุทรสาคร อยู่ในการควบคุม พบผู้ติดเชื้อลดลงเหลือ 30-50 รายต่อวัน เตรียมปิดโรงพยาบาลสนาม 7 แห่งใน 10 แห่ง รวมกว่า 2,100 เตียง ส่วนที่เหลือสำรองเผื่อฉุกเฉิน และจะปิดเพิ่มหากสถานการณ์ดีขึ้น
นายแพทย์เกียรติ​ภูมิ ​วงศ์​รจิต​ ปลัด​กระทรวง​สาธารณสุข​ ให้สัมภาษณ์เกี่ยวกับการติดตามการบริหารจัดการและสถานการณ์โควิด 19 ใน จ.สมุทรสาคร ว่าขณะนี้สถานการณ์การแพร่ระบาดของโรคโควิด 19 ใน จ.สมุทรสาคร มีแนวโน้มที่ดีขึ้น สามารถควบคุมได้ มาจากมาตรการต่างๆ ที่ได้ดำเนินการไป ทั้งการค้นหาผู้ติดเชื้อเชิงรุก การเฝ้าระวังเชิงรุก มาตรการ Bubble and Seal ในโรงงานขนาดใหญ่ มีพนักงานรวม 50,474 คน พบการติดเชื้อร้อยละ 10 โดยได้นำผู้ติดเชื้อไปอยู่ในสถานที่กักกันจนปลอดเชื้อ และมีการตรวจหาภูมิคุ้มกันเพื่อให้มั่นใจว่าปลอดเชื้อและมีภูมิคุ้มกันแล้ว รวมถึงมาตรการ DMHT ได้แก่ เว้นระยะห่าง การสวมหน้ากากอนามัย ล้างมือบ่อยๆ และการคัดกรองอุณหภูมิร่างกายก่อนเข้าสถานที่ต่างๆ ทำให้สามารถจำกัดการระบาดได้ ส่งผลให้ช่วงนี้พบผู้ติดเชื้อโดยเฉลี่ย 30-50 รายต่อวัน จึงเริ่มมีการผ่อนปรนมาตรการต่างๆ รวมถึงลดจำนวนเตียงในโรงพยาบาลสนาม จากเดิมต้องใช้ดูแลผู้ติดเชื้อที่เป็นแรงงานต่างชาติ ปัจจุบันเริ่มว่างลงมาก มีการใช้งานจริง 120 เตียง ทำให้มีเตียงที่ไม่ได้ใช้งานเกินความจำเป็น จึงได้หารือกับนายแพทย์สาธารณสุขจังหวัดในการวางแผนปิดโรงพยาบาลสนามจำนวน 7 แห่ง จำนวน 2,227 เตียง จากทั้งหมด 10 แห่ง รวม 4,127 เตียง เพื่อให้นำสถานที่ไปใช้งานให้เกิดประโยชน์ตามปกติ ส่วนอีก 3 แห่ง รวม 1,900 เตียงสำรองไว้เผื่อเกิดสถานการณ์ฉุกเฉิน หากไม่มีความจำเป็นต่อการใช้งานจะมีการปิดเพิ่มซึ่งต้องดูตามสถานการณ์ต่อไป
นายแพทย์เกียรติ​ภูมิ กล่าวต่อว่า ในส่วนวัคซีนป้องกันโรคโควิด 19 จ.สมุทรสาคร ยังเป็นเป้าหมายสำคัญของประเทศที่จะได้รับวัคซีนในล็อตต่อๆ ไป เพื่อให้การควบคุมโรคมีประสิทธิภาพมากขึ้น และให้ภาคเศรษฐกิจของจังหวัดกลับมาเป็นปกติโดยเร็ว จากการที่ จ.สมุทรสาคร​ ได้รับวัคซีนจากซิโนแวค ล็อตแรกจำนวน 70,000 โดส เพื่อฉีดให้กับประชาชนเป้าหมาย 35,000 คน(ข้อมูล ณ วันที่ ​28 กุมภาพันธ์​-9 มีนาคม​ 2564)​ ฉีดไปแล้ว
9,583 คน หรือคิดเป็นร้อยละ 27.4ซึ่งจะติดตามกลุ่มเป้าหมายให้มารับวัคซีนตามนัดหมายให้ครบ 100% ภายใน 3 สัปดาห์ พร้อมวางแผนการฉีดวัคซีนและกำหนดกลุ่มเป้าหมายสำหรับล็อตต่อไปทั้งจาก แอสตร้าเซนเนก้า และจากซิโนแวค เพื่อให้มีการฉีดครอบคลุมทุกกลุ่มเป้าหมายทั้งจังหวัด จึงขอให้ประชาชนที่ได้รับแจ้ง
จากโรงพยาบาลให้มารับการฉีดวัคซีนตามวันและเวลาที่นัดหมายต่อไป
********************************* 11 มีนาคม 2564
วันเสาร์ที่ 6 มีนาคม 2564
นายกฯ ส่งเสริมการเปิดเผยข้อมูลที่เป็นประโยชน์แก่ประชาชน ย้ำรัฐบาลพร้อมยกระดับการทำงานให้ทันสมัย เปิดเผย เชื่อมโยง และโปร่งใส
นายกฯ ส่งเสริมการเปิดเผยข้อมูลที่เป็นประโยชน์แก่ประชาชน ย้ำรัฐบาลพร้อมยกระดับการทำงานให้ทันสมัย เปิดเผย เชื่อมโยง และโปร่งใส
วันนี้ (6 มีนาคม 2564) เวลา 10.15 น. ณ ห้องประชุม เดอะ โซไซตี้ อาคารเกสร ทาวเวอร์ กรุงเทพฯ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวปาฐกถาและมอบนโยบายในงานวันข้อมูลเปิดนานาชาติ ประจำปี พ.ศ. 2564 (International Open Data Day 2021) ผ่านวีดิทัศน์ ซึ่งนายอนุชา บูรพชัยศรี โฆษกประจำสำนักนายกรัฐมนตรี ได้สรุปสาระสำคัญ ดังนี้
นายกรัฐมนตรีกล่าวยินดีที่ได้เป็นส่วนหนึ่งของงานวันข้อมูลเปิดนานาชาติ ซึ่งถือเป็นโอกาสในการสร้างความตระหนักรู้และส่งเสริมให้รัฐบาลทั่วโลกเปิดเผยข้อมูลภาครัฐสู่ภาคเอกชนและภาคประชาชน เพื่อนำข้อมูลไปใช้ประโยชน์และพัฒนาต่อยอดอย่างกว้างขวางและเท่าเทียม โดยการเปิดเผยข้อมูลภาครัฐ นอกจากจะช่วยส่งเสริมธุรกิจของภาคเอกชนแล้ว ยังเป็นหัวใจสำคัญในการสร้างความโปร่งใสของภาครัฐ ส่งเสริมหลักธรรมาภิบาลและกระตุ้นให้ภาครัฐพัฒนาประสิทธิภาพในกระบวนงานเปิดเผยข้อมูลอย่างสม่ำเสมอ ปัจจุบันประเทศไทยมีการเปิดเผยข้อมูลผ่านศูนย์กลางข้อมูลเปิดภาครัฐ หรือ data.go.th โดยเป็นการบูรณาการข้อมูลภาครัฐเข้าด้วยกัน เพื่อเพิ่มประสิทธิภาพและอำนวยความสะดวกในการให้บริการและการเข้าถึงของประชาชน
นอกจากนี้ นายกรัฐมนตรีกล่าวถึงการใช้ประโยชน์จากข้อมูลเปิดเพื่อบริหารจัดการสถานการณ์การแพร่ระบาดของไวรัสโควิด-19 โดยนำข้อมูลเปิดเรื่องการติดเชื้อและพื้นที่เสี่ยงมาประสานงานร่วมกันระหว่างหน่วยงานที่เกี่ยวข้องจากทุกภาคส่วน ซึ่งทำให้การบริหารจัดการด้านการควบคุมโรคของไทยเป็นที่ยอมรับในระดับนานาชาติ นอกจากนี้ ยังมีการนำข้อมูลนี้ ไปต่อยอดการใช้งานในรูปแบบแอปพลิเคชัน ซึ่งนับว่าเป็นการส่งเสริมความคิดสร้างสรรค์ สร้างมูลค่าเพิ่ม และบูรณาการการใช้งานจากข้อมูลเปิด
ในตอนท้าย นายกรัฐมนตรีขอบคุณหน่วยงานที่เกี่ยวข้องที่ร่วมมือกันจนประสบความสำเร็จในการบูรณาการและเปิดเผยข้อมูลพิกัดตำแหน่งอุบัติเหตุ เพื่อส่งเสริมให้เกิดการระมัดระวังและลดปริมาณอุบัติเหตุบนท้องถนน พร้อมขอให้ส่วนราชการภาครัฐร่วมกันผลักดันและส่งเสริมให้มีการเปิดเผยข้อมูลที่เป็นประโยชน์แก่ประชาชนมากขึ้น เพื่อเป็นส่วนหนึ่งในการยกระดับการทำงานภาครัฐให้มีความทันสมัย เปิดเผย เชื่อมโยง และโปร่งใส ตลอดจนสร้างการมีส่วนร่วมจากภาคประชาชน ซึ่งจะเป็นประโยชน์ต่อประชาชนและประเทศชาติอย่างยั่งยืน
********************************
วันเสาร์ที่ 20 มีนาคม 2564
อนุทิน ปลื้ม รพ.ศรีสะเกษ เปิดรักษาโรคหัวใจครบวงจร ช่วยประชาชน เข้าถึงบริการ ลดรอคอย ลดการเสียชีวิต
รองนายกรัฐมนตรีและ​รัฐมนตรีว่าการกระทรวงสาธารณสุข ปลื้มเปิดห้องปฏิบัติการตรวจสวนหัวใจและหลอดเลือด โรงพยาบาลศรีสะเกษ เพื่อให้ผู้ป่วยโรคหลอดเลือดหัวใจในจังหวัดได้เข้าถึงการรักษา ลดการเดินทาง ลดการรอคิวรักษาที่โรงพยาบาลขนาดใหญ่ได้กว่า 300 ราย ต่
รองนายกรัฐมนตรีและ​รัฐมนตรีว่าการกระทรวงสาธารณสุข ปลื้มเปิดห้องปฏิบัติการตรวจสวนหัวใจและหลอดเลือดโรงพยาบาลศรีสะเกษ เพื่อให้ผู้ป่วยโรคหลอดเลือดหัวใจในจังหวัดได้เข้าถึงการรักษา ลดการเดินทาง ลดการรอคิวรักษาที่โรงพยาบาลขนาดใหญ่ได้กว่า 300 ราย ต่อปี
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนพ.ประพนธ์ตั้งศรีเกียรติกุล ที่ปรึกษารัฐมนตรีประจำสำนักนายกรัฐมนตรี นายวัชรพงศ์ คูวิจิตรสุวรรณ เลขานุการรัฐมนตรีว่าการกระทรวงสาธารณสุขนายวัฒนา พุฒิชาติ ผู้ว่าราชการจังหวัดศรีสะเกษ นพ.ณรงค์ สายวงศ์รองปลัดกระทรวงสาธารณสุข และคณะผู้บริหารกระทรวงสาธารณสุข ร่วมเปิดห้องปฏิบัติการตรวจสวนหัวใจและหลอดเลือดโรงพยาบาลศรีสะเกษ
นายอนุทินกล่าวว่า กระทรวงสาธารณสุขมีนโยบายในการดูแลประชาชนให้ได้รับบริการที่มีคุณภาพปลอดภัยลดความเหลื่อมล้ำ ลดความแออัด ลดระยะเวลาการรอคอยรักษา และลดภาระค่าใช้จ่ายให้กับผู้ป่วยและครอบครัวโดยมีการทำงานเชื่อมโยงกันอย่างเป็นระบบ การเปิดห้องปฏิบัติการตรวจสวนหัวใจและหลอดเลือดโรงพยาบาลศรีสะเกษในครั้งนี้ เป็นการเพิ่มศักยภาพการรักษาโรคหัวใจครบถ้วน ทั้งดูแลรักษาโดยแพทย์เฉพาะทางโรคหัวใจ สวนหัวใจ ผ่าตัดหัวใจในพื้นที่ จ.ศรีสะเกษ และใกล้เคียง ให้สามารถเข้าถึงการบริการได้สะดวกรวดเร็ว มีประสิทธิภาพ ได้รับการรักษาใกล้บ้าน ด้วยอุปกรณ์ทางการแพทย์ที่ทันสมัย ช่วยลดการเสียชีวิต ผู้ป่วยมีคุณภาพชีวิตที่ดีขึ้น ที่ผ่านมาต้องส่งต่อผู้ป่วยรับการตรวจสวนหัวใจและหลอดเลือดที่โรงพยาบาลสรรพสิทธิประสงค์และโรงเรียนแพทย์อื่น โดยเฉลี่ย 300-400 ราย ต่อปีและรอคิวนัดหมายเพื่อทำหัตถการเป็นเวลา 8-10 เดือน ใช้เวลาในการเดินทางไปโรงพยาบาล ประมาณ 1 ชั่วโมง ซึ่งอาจเกิดเหตุฉุกเฉินระหว่างทางได้
นายอนุทินกล่าวต่อว่า โรงพยาบาลศรีสะเกษ เป็นโรงพยาบาลศูนย์ขนาด 788 เตียง มีห้องปฏิบัติการตรวจสวนหัวใจและหลอดเลือด และอุปกรณ์ทางการแพทย์ พร้อมดูแลรักษาผู้ป่วยโรคหัวใจและหลอดเลือดหัวใจ สามารถเปิดให้บริการได้ในวันที่ 1 เมษายน 2564 ในระยะแรกจะเปิดให้บริการแก่ผู้ป่วยสิทธิจ่ายตรงกรมบัญชีกลาง และจ่ายค่ารักษาเองคาดว่าจะให้บริการกับผู้ป่วยที่อยู่ในระบบประมาณ 50-100 รายต่อเดือน ขณะนี้ใช้งานเป็นห้องใส่เครื่องกระตุ้นหัวใจกับผู้ป่วย มีแพทย์อายุรกรรมหัวใจประจำ 1 คน แพทย์ทำหัตถการ 1 คน และพยาบาลประจำห้องปฏิบัติการ 9 คน
ทั้งนี้ ประชาชนในพื้นที่ทุกคนมีส่วนพัฒนาเพิ่มศักยภาพโรงพยาบาล หากโรงพยาบาลมีเครื่องมืออุปกรณ์พร้อมเมื่อเจ็บป่วยจะได้รับการดูแลไม่ต่อส่งไปรักษาที่อื่นโดยไม่จำเป็นได้ ด้วยการร่วมสนับสนุนบริจาคเครื่องมืออุปกรณ์ทางการแพทย์ หรือทุนทรัพย์ หนึ่งคนให้หลายคนรับ แม้เพียงเล็กน้อยอาจช่วยต่อลมหายใจให้ผู้ป่วยหลายคนได้
*********************** 20 มีนาคม 2564
วันจันทร์ที่ 22 มีนาคม 2564
รมช.สาธิต วางศิลาฤกษ์ อาคารผู้ป่วยนอก รพ.บ้านค่าย จ.ระยอง
รัฐมนตรีช่วยว่าการกระทรวงสาธารณสุข วางศิลาฤกษ์อาคารผู้ป่วยนอก 3 ชั้น โรงพยาบาลบ้านค่าย จ.ระยอง เพิ่มศักยภาพรองรับผู้ป่วยกลุ่มผู้สูงอายุ กลุ่มวัยทำงานในพื้นที่และพื้นที่ใกล้เคียงในเขตระเบียงเศรษฐกิจภาคตะวันออก (EEC) ลดแออัด
วันนี้ (22 มีนาคม 2564) ที่โรงพยาบาลบ้านค่าย จังหวัดระยอง ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข เป็นประธานพิธีวางศิลาฤกษ์อาคารผู้ป่วยนอก 3 ชั้น และให้สัมภาษณ์ว่า โรงพยาบาลบ้านค่าย เป็นโรงพยาบาลประจำอำเภอ ขนาดเล็ก ขนาด 30 เตียง มีอาคารผู้ป่วยนอก 2 ชั้น จำนวน 1 หลัง ต้องรับผิดชอบดูแลผู้สูงอายุในพื้นที่อำเภอบ้านค่าย จำนวน 14,050 ราย คิดเป็น 1 ใน 5 ของประชากรทั้งหมด ส่วนใหญ่เป็นโรคไม่ติดต่อเรื้อรัง อาทิ โรคความดันโลหิตสูง และโรคเบาหวาน นอกจากนี้ อำเภอบ้านค่ายยังอยู่ในเขตพื้นที่ระเบียงเศรษฐกิจภาคตะวันออก (EEC) มีนิคมอุตสาหกรรมขนาดใหญ่ มีประชาชนเข้ามาทำงานและอาศัยสูงขึ้นทุกปี จึงต้องดูแลสุขภาพในกลุ่มวัยทำงานอีกด้วย ทำให้สถานที่เดิมที่มีอยู่ไม่สามารถรับรองการให้บริการได้ มีสภาพคับแคบและแออัด จึงมีแผนเพิ่มศักยภาพยกระดับโรงพยาบาลขยายเป็น 60 เตียง และสร้างอาคารผู้ป่วยนอกเพิ่ม
เพื่อรองรับผู้ป่วยกลุ่มผู้สูงอายุ และกลุ่มวัยทำงานในพื้นที่และใกล้เคียง ให้ได้รับการบริการที่สะดวก ลดความแออัด โดยจะได้รับการดูแลอย่างครอบคลุมตั้งแต่การป้องกันโรค การรักษาโรค และการฟื้นฟูสุขภาพ
สำหรับอาคารผู้ป่วยนอก สร้างขึ้นบนที่ดินบริจาคของนายสุเชษฐ์ นางกัญจน์รัตน์ ศศิรัตนนิกุลและครอบครัวจำนวน 4.59 ไร่ โดยได้มีการส่งมอบเมื่อวันที่ 17 ตุลาคม 2563 ที่ผ่านมา เป็นอาคารคอนกรีตเสริมเหล็ก 3 ชั้น ภายในอาคารประกอบด้วย ชั้นที่ 1 ห้องตรวจผู้ป่วยนอก ชั้นที่ 2 ห้องทันตกรรมและห้องตรวจแลป ชั้นที่ 3 ห้องประชุมและสำนักงาน ได้รับงบประมาณสนับสนุน จำนวน 67,020,300 บาท ระยะเวลาก่อสร้าง 2 ปี จะแล้วเสร็จในปี 2566
ทั้งนี้ โรงพยาบาลบ้านค่าย เป็นโรงพยาบาลขนาด 30 เตียง โดยในปี 2563 ที่ผ่านมา มีผู้รับบริการผู้ป่วยนอก 158,290 รายต่อปี เฉลี่ย 553 รายต่อวัน โรคที่พบส่วนใหญ่ โรคเบาหวาน ความดันโลหิต ระบบทางเดินหายใจ และกล้ามเนื้ออักเสบที่เกิดจากการทำงาน ส่วนใหญ่เป็นโรคไม่ติดต่อเรื้อรังถึงร้อยละ 50 ได้แก่ โรคความดันโลหิตสูง 10,398 ราย และโรคเบาหวาน 9,860 ราย โดยในจำนวนดังกล่าวเป็นกลุ่มผู้สูงอายุถึงร้อยละ 65 อัตราเฉลี่ย การเข้ารับบริการของกลุ่มผู้สูงอายุ 5.22 ครั้งต่อคนต่อปี มากกว่ากลุ่มผู้ป่วยนอกทั่วไปที่มีอัตราเฉลี่ยการเข้ารับบริการเพียง 2.36 ครั้งต่อคนต่อปี
*********************** 22 มีนาคม 2564
วันพุธที่ 10 มีนาคม 2564
ระดมกำลังสกัดไฟป่า ลดปัญหาหมอกควันภาคเหนือ
...
จากสถานการณ์ไฟป่าในพื้นที่ภาคเหนือ 17 จังหวัด ที่กลับมาทวีความรุนแรงขึ้นอีกครั้งในช่วงต้นปีนี้ โดยตรวจพบจุดความร้อนสะสมรวมแล้วกว่า 40,000 จุด จึงระดมสรรพกำลังของภาครัฐ เช่น จังหวัด อำเภอ กรมควบคุมมลพิษ กรมฝนหลวงและการบินเกษตร กองทัพภาคที่ 3 และจิตอาสาจากภาคประชาชนในพื้นที่ เพื่อเฝ้าระวัง และกำจัดจุดความร้อน
.
กิจกรรมที่ดำเนินการมาอย่างต่อเนื่อง เช่น โครงการชิงเก็บ คือ เก็บเชื้อเพลิงออกจากป่าแล้วเกือบ 1,200 ตัน ทำให้เหตุการณ์ไม่รุนแรงไปมากกว่านี้ ทำจุดเติมน้ำในป่าเพื่อให้ดับไฟได้รวดเร็วมากขึ้น และใช้ดาวเทียมระบบโมดิสในการสำรวจหาจุดความร้อน เพื่อเฝ้าระวังและดับไฟได้อย่างทันท่วงที
.
นอกจากนี้ ยังประกาศให้ภาคเหนือตอนบน เป็นพื้นที่ “ห้ามเผาโดยเด็ดขาด” หากมีความจำเป็นต้องแจ้งเจ้าหน้าที่อำเภอ หรือจังหวัดก่อน เพื่อให้มีการเฝ้าระวังและควบคุมเพลิงไม่ให้ลามไปยังพื้นที่ป่า และดับไฟให้เรียบร้อยเมื่อเสร็จภารกิจ
.
ส่วนปัญหาหมอกควันข้ามแดนจากประเทศเพื่อนบ้าน กรมควบคุมมลพิษจะส่งหนังสือไปยังเลขาธิการอาเซียน เพื่อให้แจ้งเตือนไปยังประเทศดังกล่าว
.
รัฐบาลขอความร่วมมือประชาชนในพื้นที่ภาคเหนือตอนบน หมั่นตรวจสอบสภาพอากาศผ่านแอปพลิเคชัน Air4Thai และหลีกเลี่ยงพื้นที่สีม่วงและสีแดง สวมหน้ากากอนามัยเมื่อต้องออกนอกบ้าน และช่วยกันเป็นหูเป็นตา หากพบเห็นการเผาให้แจ้งจังหวัดหรือสายด่วนกรมควบคุมมลพิษ 1650 ทันที
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 17 มีนาคม 2564
แถลงข่าวเรื่อง สินค้าไทย FTl-Made in Thailand สู่การจัดซื้อจัดจ้างภาครัฐ
รมว.สุริยะ ร่วมแถลงข่าวเรื่อง สินค้าไทย FTl-Made in Thailand สู่การจัดซื้อจัดจ้างภาครัฐ
วันนี้( 17 มีนาคม 2564) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ร่วมแถลงข่าวเรื่อง “สินค้าไทย FTl -Made in Thailand สู่การจัดซื้อจัดจ้างภาครัฐ” เพื่อส่งเสริมให้หน่วยงานภาครัฐจัดซื้อจัดจ้างพัสดุที่ผลิตขึ้นภายในประเทศโดยในส่วนของกระทรวงอุตสาหกรรมกล่าวถึงในประเด็น การสนับสนุนผู้ประกอบการ SME เพื่อยกระดับมาตรฐานสินค้า Made in Thailand สู่การจัดซื้อจัดจ้างของภาครัฐ โดยมี นายอาคม เติมพิทยาไพสิฐ รัฐมนตรีว่าการกระทรวงการคลัง นายสุพันธุ์ มงคลสุธี ประธานสภาอุตสาหกรรมแห่งประเทศไทย และนางพิมพ์ใจ ลี้อิสสระนุกุล ประธานสายงานมาตรฐานอุตสาหกรรม สภาอุตสาหกรรมแห่งประเทศไทย ร่วมแถลงข่าว และมีนายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม ร่วมเป็นเกียรติ ณ ห้องประชุม Passion(802) ชั้น 8 อาคารปฏิบัติการเทคโนโลยีเชิงสร้างสรรค มหาวิทยาลัยเทคโนโลยีราชมงคลกรุงเทพ
วันอังคารที่ 9 มีนาคม 2564
สธ.เผยผู้ติดเชื้อโควิด 19 คลัสเตอร์ใหม่ ปราจีนบุรี-นครนายก เหตุจากไม่สวมหน้ากาก พูดคุยกันใกล้ชิด
กระทรวงสาธารณสุข เผยผู้ติดเชื้อโควิด 19 คลัสเตอร์ใหม่ ปราจีนบุรี-นครนายก เชื่อมโยงตลาด จ.ปทุมธานี พบติดเชื้อแล้ว 5 ราย จากการสอบสวนโรคเหตุจากพูดคุยใกล้ชิด ไม่สวมหน้ากาก ติดตามผู้สัมผัสเสี่ยงสูงได้ครบ เข้าสู่ระบบรักษา ขอประชาชนเคร่งครัดมาตรการป้องกัน
กระทรวงสาธารณสุข เผยผู้ติดเชื้อโควิด 19 คลัสเตอร์ใหม่ ปราจีนบุรี-นครนายก เชื่อมโยงตลาดจ.ปทุมธานี พบติดเชื้อแล้ว5 ราย จากการสอบสวนโรคเหตุจากพูดคุยใกล้ชิด ไม่สวมหน้ากาก ติดตามผู้สัมผัสเสี่ยงสูงได้ครบเข้าสู่ระบบรักษา ขอประชาชนเคร่งครัดมาตรการป้องกันตนเอง การ์ดอย่าตก
บ่ายวันนี้ (9 มีนาคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุขนพ.จักรรัฐ พิทยาวงศ์อานนท์ ผู้อำนวยการกองระบาดวิทยา กรมควบคุมโรค แถลงข่าวถึงสถานการณ์โรคติดเชื้อโควิด 19 ประเทศไทย ว่าขณะนี้ผู้ติดเชื้อรายใหม่ลดลงอย่างต่อเนื่อง จำนวนผู้ติดเชื้อต่ำกว่า 100 ราย ในวันนี้มีผู้ติดเชื้อรายใหม่ 60 ราย จากระบบเฝ้าระวังในโรงพยาบาล 22 ราย, คัดกรองเชิงรุกในชุมชน 21 ราย เดินทางมาจากต่างประเทศเข้ากักตัวในสถานกักกัน/รักษาในโรงพยาบาล 15 ราย และเดินทางมาจากต่างประเทศช่องทางธรรมชาติ 2 ราย ไม่มีผู้เสียชีวิตเพิ่ม รักษาหาย 74 ราย ส่งผลให้ตั้งแต่วันที่ 15 ธันวาคม 2563 – 8 มีนาคม 2564 มีผู้ที่รักษาหายแล้ว 21,674 ราย คิดเป็นร้อยละ 97.35 อยู่ระหว่างการรักษา 565 รายโดยวันนี้ผู้ติดเชื้อในประเทศ จำนวน43 ราย พบใน4 จังหวัด ได้แก่ ปทุมธานี3 ราย กรุงเทพมหานคร1 ราย นนทบุรี 1 รายสมุทรสาคร 38 ราย
นพ.จักรรัฐ กล่าวต่อว่า สำหรับผู้ติดเชื้อรายใหม่ที่เป็นคลัสเตอร์ จ.ปราจีนบุรีและนครนายก พบติดเชื้อแล้ว 5 ราย จากการสอบสวนโรคพบเกิดจากการไม่สวมหน้ากากอนามัย และมีการพูดคุยใกล้ชิดกัน ทำให้มีความเสี่ยงสูงที่จะแพร่และรับเชื้อ โดยเป็นคู่สามี-ภรรยา ช่วยลูกขายอาหารในโรงงานที่ปราจีนบุรี มีประวัติเดินทางไปซื้อของที่ตลาดสี่มุมเมือง จ.ปทุมธานี ภายหลังมีอาการครั่นเนื้อครั่นตัว เหนื่อย มีไข้ จึงเข้ารับการตรวจที่ จ.นครนายก ผลพบเชื้อ ได้ติดตามผู้สัมผัสเสี่ยงสูงประกอบด้วย คนในครอบครัว 4 ราย ตรวจไม่พบเชื้อ รอตรวจครั้งที่ 2 ส่วนลูกจ้างในร้านขายอาหาร 10 ราย พบติดเชื้อ 3 ราย ผู้สัมผัสที่สถานพยาบาลที่เข้ารับการตรวจอีก 36 รายทั้งหมดไม่พบเชื้อ รอตรวจครั้งที่ 2 นอกจากนี้ยังติดตามผู้สัมผัสเสี่ยงต่ำ 12 ราย และผู้สัมผัสในโรงงานอีก 1,428 รายทั้งหมดรอผล โดยผู้ติดเชื้อเข้าสู่ระบบรักษา ผู้สัมผัสเสี่ยงสูงเข้าระบบกักกันจนครบ 14 วัน และยังได้ติดตามผลการตรวจในรายอื่นๆ ต่อไป
“สาเหตุสำคัญของการติดเชื้อโควิด 19 มาจากการไม่เคร่งครัดมาตรการป้องกันส่วนบุคคล ทำให้เกิดการแพร่ระบาดของโรค พบผู้ป่วยเป็นกลุ่มก้อนได้ ดังนั้นขอความร่วมมือประชาชน อย่าประมาท โดยเฉพาะผู้ที่มีอาชีพค้าขายบริการ สัมผัสกับคนจำนวนมาก ขอให้เคร่งครัดการสวมหน้ากากผ้า/หน้ากากอนามัย รักษาระยะห่าง หมั่นล้างมือ สแกนไทยชนะ”
**************************************9 มีนาคม 2564
**************************************
วันศุกร์ที่ 12 มีนาคม 2564
บริหารจัดการกลุ่มสินค้ากล้วยไม้ ไม้ดอกไม้ประดับ
กระทรวงเกษตรฯ ประชุมคณะอนุกรรมการบริหารจัดการกลุ่มสินค้ากล้วยไม้ ไม้ดอกไม้ประดับ ครั้งที่ 2/2564 เร่งหาแนวทางช่วยเหลือเกษตรกรผู้ปลูกกล้วยไม้
นายอำพันธุ์เวฬุตันติรองปลัดกระทรวงเกษตรและสหกรณ์เป็นประธานการประชุมคณะอนุกรรมการบริหารจัดการกลุ่มสินค้ากล้วยไม้ไม้ดอกไม้ประดับครั้งที่2/2564ผ่านการประชุมVDO Conferenceณห้องประชุมกระทรวงเกษตรและสหกรณ์ซึ่งที่ผ่านมาคณะอนุกรรมการบริหารจัดการกลุ่มสินค้ากล้วยไม้ไม้ดอกไม้ประดับได้ดำเนินการช่วยเหลือเกษตรกรและผู้ส่งออกกล้วยไม้ที่ประสบปัญหาจากสถานการณ์การแพร่ระบาดของโรคติดเชื้อไวรัสโคโรน่า2019 (COVID-19)โดยขอความร่วมมือหน่วยงานต่างๆส่งเสริมและสนับสนุนการใช้กล้วยไม้ไทยในโอกาสต่างๆซึ่งได้รับการตอบรับเป็นอย่างดีอีกทั้งยังมีการสนับสนุนการประชาสัมพันธ์สินค้ากล้วยไม้ผ่านกิจกรรมกล้วยไม้สัญจรการขอสนับสนุนด้านสินเชื่อแรงงานบรรจุภัณฑ์โลจิสติกส์และค่าขนส่งต่างๆ
นอกจากนี้ที่ประชุมมีมติเห็นชอบแนวทางการช่วยเหลือของคณะทำงานศึกษาการช่วยเหลือเกษตรกรกลุ่มสินค้ากล้วยไม้ที่ได้รับผลกระทบจากการแพร่ระบาดของโรคโควิด19ในรูปแบบการพัฒนาเพื่อให้เกิดความยั่งยืนและเพิ่มการบูรณาการการทำงานของทุกภาคส่วนซึ่งจะเป็นประโยชน์ต่อธุรกิจกล้วยไม้ทั้งระบบต่อไป
วันพฤหัสบดีที่ 11 มีนาคม 2564
นายกฯ เชื่อมั่นความสัมพันธ์ ไทย-ฟิลิปปินส์ พร้อมร่วมมือเพื่อฟื้นฟูเศรษฐกิจหลังสถานการณ์โควิด-19
นายกฯ เชื่อมั่นความสัมพันธ์ ไทย-ฟิลิปปินส์ พร้อมร่วมมือเพื่อฟื้นฟูเศรษฐกิจหลังสถานการณ์โควิด-19
วันนี้ (11 มีนาคม 2564) เวลา 9.30 น. ณ ห้องสีงาช้าง ตึกไทยคู่ฟ้า ทำเนียบรัฐบาล นางมิลลิเซนต์ ครุซ-ปาเรเดส (H.E. Mrs. Millicent Cruz-Paredes) เอกอัครราชทูตฟิลิปปินส์ประจำประเทศไทย ได้เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อแนะนำตัวในโอกาสเข้ารับตำแหน่งใหม่ ภายหลังเสร็จสิ้นการหารือ นายอนุชา บูรพชัยศรี โฆษกประจำสำนักนายกรัฐมนตรีได้กล่าวสรุปสาระสำคัญ ดังนี้
นายกรัฐมนตรีได้กล่าวยินดีต้อนรับในนามของรัฐบาลและประชาชนชาวไทย ในการเข้ารับตำแหน่งเอกอัครราชทูตฟิลิปปินส์ประจำประเทศไทย โดยขอให้คิดว่าไทยเป็นเสมือนบ้านหลังที่สอง ซึ่งรัฐบาลและกระทรวงการต่างประเทศยินดีให้ความร่วมมือและสนับสนุนการทำงานซึ่งกันและกัน โอกาสนี้ นายกรัฐมนตรีชื่นชมความสัมพันธ์ทวิภาคีไทย-ฟิลิปปินส์ที่ราบรื่นและมีความร่วมมืออย่างต่อเนื่อง หวังว่าประสบการณ์และความเชี่ยวชาญของเอกอัครราชทูตฟิลิปปินส์ฯ จะทำให้ทั้งสองฝ่ายมีความสัมพันธ์ที่แน่นแฟ้น และบรรลุข้อตกลงและร่างบันทึกความเข้าใจที่คั่งค้างทั้งด้านสาธารณสุข ความมั่นคง การค้า และการลงทุน ได้โดยเร็ว
เอกอัครราชทูตฟิลิปปินส์ฯ กล่าวขอบคุณนายกรัฐมนตรีและรัฐบาลสำหรับการต้อนรับอย่างอบอุ่น พร้อมนำความปรารถนาดีและความห่วงใยจากประธานาธิบดีโรดรีโก ดูแตร์เต มายังนายกรัฐมนตรีและรัฐบาลไทย โดยนายกรัฐมนตรีและประธานาธิบดีฟิลิปปินส์ได้มีโอกาสหารือกันในหลายโอกาสสะท้อนถึงมิตรไมตรีและความสัมพันธ์ที่แนบแน่นระหว่างผู้นำทั้งสองฝ่าย พร้อมยินดีที่ความสัมพันธ์ทางการทูตระหว่างกันมีมายาวนานกว่า 70 ปี และเชื่อมั่นว่า ไทย-ฟิลิปปินส์ยังมีศักยภาพที่จะเพิ่มพูนความร่วมมือระหว่างกันได้อีกมากทั้งด้านสาธารณสุข การค้า และการลงทุน
นายกรัฐมนตรีและเอกอัครราชทูตฟิลิปปินส์ฯ เห็นพ้องให้ไทย-ฟิลิปปินส์ดำเนินความร่วมมือทั้งทวิภาคี และพหุภาคีผ่านกลไกที่มีอยู่ และกระชับความร่วมมือด้านการค้า และการลงทุน เพื่อฟื้นฟูเศรษฐกิจจากสถานการณ์โควิด-19 นายกรัฐมนตรีขอให้รัฐบาลฟิลิปปินส์พิจารณาลดอุปสรรคทางการค้าระหว่างกัน และขอความร่วมมือจากรัฐบาลฟิลิปปินส์ดูแลอำนวยความสะดวกให้แก่นักลงทุนไทย พร้อมเชิญชวนนักลงทุนฟิลิปปินส์พิจารณาลงทุนในไทย ในสาขาที่นักลงทุนฟิลิปปินส์มีศักยภาพและสนใจ ซึ่งเอกอัครราชทูตฟิลิปปินส์ฯ ยินดีดูแลนักลงทุนไทย พร้อมสนับสนุนการค้าและการลงทุนระหว่างกันให้มากยิ่งขึ้น เพื่อผลประโยชน์ร่วมกันของทั้งสองฝ่าย
ในโอกาสนี้ ทั้งสองฝ่ายได้หารือเพื่อกระชับความร่วมมือในด้านการศึกษาและสาธารณสุข โดยนายกรัฐมนตรีขอบคุณฟิลิปปินส์ที่สนับสนุนครูสอนภาษาอังกฤษในไทยตลอดช่วงที่ผ่านมา และชื่นชมการเรียนการสอนของครูชาวฟิลิปปินส์ในไทยที่มีประสิทธิภาพและนักเรียนไทยเข้าใจง่าย สำหรับด้านสาธารณสุข เอกอัครราชทูตฟิลิปปินส์ฯ ชื่นชมความเป็นผู้นำของนายกรัฐมนตรีและหน่วยงานต่าง ๆ ของไทย ในการบริหารจัดการสถานการณ์แพร่ระบาดของโรคโควิด-19 ที่ดำเนินการได้อย่างมีประสิทธิภาพ เห็นว่าไทยและฟิลิปปินส์สามารถแลกเปลี่ยนประสบการณ์ระหว่างกันเพื่อกระชับความร่วมมือด้านสาธารณสุขให้ใกล้ชิดยิ่งขึ้น
วันอาทิตย์ที่ 14 มีนาคม 2564
รมช.สาธิต หนุนการเพิ่มมูลค่าสมุนไพร กัญชา กัญชง ทางการแพทย์
รัฐมนตรีช่วยว่าการกระทรวงสาธารณสุข หนุนการเพิ่มมูลค่าในผลิตภัณฑ์และบริการสุขภาพ สมุนไพร กัญชา กัญชง ทางการแพทย์ จับมือวิสาหกิจชุมชนปลูกกัญชากว่า 300 กลุ่ม นำมาผลิตน้ำมันกัญชา ยากัญชาแผนไทย รักษาในกลุ่มโรคต่างๆ
รัฐมนตรีช่วยว่าการกระทรวงสาธารณสุข หนุนการเพิ่มมูลค่าในผลิตภัณฑ์และบริการสุขภาพ สมุนไพรกัญชา กัญชง ทางการแพทย์ จับมือวิสาหกิจชุมชนปลูกกัญชากว่า300 กลุ่ม นำมาผลิตน้ำมันกัญชา ยากัญชาแผนไทย รักษาในกลุ่มโรคต่างๆ ปัจจุบันมีคลินิกกัญชาทางการแพทย์รวม 758 แห่ง การรักษาได้ผลดีมากกว่าร้อยละ 74
วันนี้ (14 มีนาคม 2564) ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยคณะที่ปรึกษารัฐมนตรี และคณะผู้บริหารติดตามความก้าวหน้าการดำเนินงานตามนโยบายเศรษฐกิจสุขภาพ กัญชาทางการแพทย์ของจังหวัดน่าน ที่มหาวิทยาลัยเทคโนโลยีราชมงคลล้านนา วิทยาเขตน่าน และโรงพยาบาลน่านและให้สัมภาษณ์ว่า กระทรวงสาธารณสุขมีนโยบายเพิ่มมูลค่าในผลิตภัณฑ์และบริการสุขภาพจากสมุนไพร กัญชา กัญชง ทางการแพทย์ รวมทั้งเพิ่มโอกาสการเข้าถึงอย่างปลอดภัย ในระยะแรกได้เร่งรัดให้ประชาชนเข้าถึงยากัญชาทางการแพทย์ที่ได้มาตรฐาน ภายใต้การดูแลของแพทย์แผนปัจจุบันและแพทย์แผนไทยปัจจุบันมีคลินิกให้บริการกัญชาทางการแพทย์รวม758 แห่ง เป็นแพทย์แผนปัจจุบัน 339 แห่ง และแพทย์แผนไทย419 แห่ง ผลการรักษาพบว่าได้ผลดีมากกว่าร้อยละ 74 โดยในอนาคตเปิดบริการในโรงพยาบาลทุกแห่งตามความพร้อมเพื่อเป็นทางเลือกในการรักษาให้กับประชาชน
ดร.สาธิต กล่าวต่อว่า ขณะนี้กระทรวงสาธารณสุข มี “สถาบันกัญชาทางการแพทย์” ขับเคลื่อนนโยบายร่วมกับหน่วยงานที่เกี่ยวข้อง เพื่อส่งเสริมให้กัญชาและกัญชงเป็นพืชเศรษฐกิจ นําไปใช้ประโยชน์ทางการแพทย์ การศึกษาวิจัย ผลิตภัณฑ์สุขภาพ และให้ประชาชนสามารถใช้ส่วนต่างๆ ของกัญชา กัญชง ไปประกอบอาหารทํายารักษาโรค และผลิตภัณฑ์ต่างๆได้อย่างถูกกฎหมาย ปลอดภัย โดยมีกลุ่มวิสาหกิจชุมชนผู้ปลูกกัญชาร่วมกับหน่วยงานในสังกัดกระทรวงสาธารณสุขกว่า300 กลุ่ม นำมาผลิตเป็นน้ำมันกัญชา และส่วนผสมของยากัญชาแผนไทยรักษาในกลุ่มโรคต่างๆ อาทิ โรคลมชัก โรคปลอกประสาทเสื่อมแข็งที่มีภาวะกล้ามเนื้อหดเกร็ง, โรคมะเร็ง, นอนไม่หลับ,ปวดเรื้อรัง เป็นต้น
“จากการตรวจเยี่ยมพบว่า จ.น่านมีความก้าวหน้าในการเพิ่มมูลค่าในผลิตภัณฑ์และบริการสุขภาพ เช่นที่ “กลุ่มวิสาหกิจชุมชนชีววิถีตำบลน้ำเกี๋ยน” อ.ภูเพียง ได้เพิ่มมูลค่าพืชสมุนไพร ในรูปแบบผลิตภัณฑ์เครื่องสำอาง และผลิตภัณฑ์อาหาร สร้างรายได้ให้กับชุมชนไม่ต่ำกว่า 15.6 ล้านบาทต่อปี เป็นตัวอย่างของการสร้างมูลค่าเพิ่มของพืชสมุนไพรพื้นบ้าน ในส่วนของกัญชาทางการแพทย์ ปัจจุบันมีคลินิกกัญชาทางการแพทย์ 13 แห่ง ในปีงบประมาณ 2563 มีประชาชนสนใจเข้ารับบริการจำนวน 176 ราย ส่วนใหญเป็นผู้ป่วยระยะประคับประคอง รองลงมาคือ นอนไม่หลับ และปวดเรื้อรังตามลำดับ จ่ายยารักษา 148 ราย การรักษาได้ผลดี เตรียมขยายบริการให้ครบทุกพื้นที่ต่อไป”ดร.สาธิต กล่าว
ดร.สาธิต กล่าวต่อว่าด้านการวิจัยสนับสนุนให้โรงพยาบาลส่งเสริมสุขภาพตำบลบ่อสวก อ.เมืองน่าน ร่วมกับกลุ่มวิสาหกิจชุมชน ชมรมการแพทย์แผนไทยตำบลบ่อสวก และมหาวิทยาลัยเทคโนโลยีราชมงคลล้านนา น่าน และบริษัทบีสโปค ไลฟ์ ไซแอนซ์ จำกัด นำร่องโครงการปลูกกัญชาทางการแพทย์ ส่งเสริมและสนับสนุนการวิจัย พัฒนา ปลูก ผลิต สกัด และแปรรูป กัญชงและกัญชาทางการแพทย์ ศึกษาผลผลิตและสารสำคัญของกัญชาสายพันธุ์นำเข้า ขยายการผลิตของสายพันธุ์ที่ให้ผลผลิตสูง และพัฒนาสกัดไปใช้ประโยชน์เพื่อการแพทย์และการพัฒนาผลิตภัณฑ์เชิงพาณิชย์ต่อไป
********************************** 14 มีนาคม 2564
วันจันทร์ที่ 22 มีนาคม 2564
ผู้ว่างงานมาทางนี้ !! งานกว่า 5,000 ตำแหน่งรอคุณอยู่
...
โอกาสมาแล้ว... สำหรับผู้ว่างงาน ผู้ถูกเลิกจ้าง ประชาชนทั่วไปที่มีต้องการหางานทำที่ตรงกับความรู้ความสามารถ ทักษะ และได้สมัครงานกับนายจ้าง/สถานประกอบการจำนวนมากในคราวเดียว
.
ล่าสุดมีตำแหน่งงานกว่า 5,000 อัตรา จากสถานประกอบการชั้นนำรองรับคนหางาน โดยกระทรวงแรงงานอำนวยความสะดวกให้นายจ้าง/สถานประกอบการและผู้สมัครงานได้พบและรับการสัมภาษณ์ทันที ภายใต้ชื่องาน “Bangkok Job Fair 2021”
.
ภายในงานมีนายจ้าง/สถานประกอบการชั้นนำ เข้าร่วมรับสมัครงาน กว่า 40 บริษัท อาทิ บริษัท ซีพีออลล์ จำกัด (มหาชน) /บริษัท ซีพีเอฟ (ประเทศไทย) จำกัด /บริษัท เซ็นทรัล เรสตอรองส์ กรุ๊ป จำกัด /บริษัท ไมเนอร์ ฟู้ด กรุ๊ป จำกัด /บริษัท เอกชัย ดีสทริบิวชั่น ซิสเทมจำกัด (มหาชน) /บริษัท สยามแม็คโคร จำกัด (มหาชน) /บริษัท ทรูคอร์ปอเรชั่น จำกัด (มหาชน) /ธนาคารยูโอบี จำกัด (มหาชน) เป็นต้น
.
นอกจากนี้ ยังมีกิจกรรมสาธิตประกอบอาชีพอิสระที่ได้รับความนิยม และเป็นที่ต้องการของตลาดงาน 20 อาชีพ อาทิ การทำกระเป๋าบุผ้าปักริบบิ้น สายคล้องหน้ากากอนามัย สบู่สมุนไพร ตระกร้าผ้าย้อมคราม การทำเค้กกล้วยหอม บราวนี่ ขิงอ่อนดอง เป็นต้น
.
การให้คำแนะนำประกอบธุรกิจแฟรนไชส์ในรูปแบบ Food Truck บริการจัดหางานสำหรับคนพิการและผู้สูงอายุ บริการให้คำปรึกษาตาม พ.ร.บ. คุ้มครองคนหางาน การฝึกทักษะฝีมือแรงงาน การขึ้นทะเบียนผู้ประกันตน ม.33, ม.39, ม.40 และสิทธิประโยชน์ต่าง ๆ ตาม พ.ร.บ. ประกันสังคม และการให้บริการตรวจสุขภาพเบื้องต้น ฟรี โดยโรงพยาบาลวิภาราม พัฒนาการ
.
ผู้สนใจสามารถเข้าร่วมงานได้ระหว่างวันที่ 26 - 27 มี.ค. 64 ณ ฟอร์จูนสตรีท ศูนย์การค้าฟอร์จูนทาวน์ กรุงเทพมหานคร หากมีข้อสงสัยสอบถามรายละเอียดเพิ่มเติมได้ที่ สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร.1694
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
วันพฤหัสบดีที่ 25 มีนาคม 2564
ปลัดสธ.ปิดโรงพยาบาลสนามศูนย์ห่วงใยคนสาครแห่งที่ 7 อบต.ท่าทราย
ปลัดกระทรวงสาธารณสุขปิดโรงพยาบาลสนามศูนย์ห่วงใยคนสาครแห่งที่ 7 ณ อบต.ท่าทราย จังหวัดสมุทรสาคร หลังสถานการณ์โควิด 19 ควบคุมได้ พบผู้ติดเชื้อเฉลี่ย 9-15 รายต่อวัน พร้อมปรับรูปแบบให้เป็นสถานที่ฉีดวัคซีนโควิด19
วันนี้ (25 มีนาคม 2564) ที่จ.สมุทรสาคร นพ.เกียรติภูมิ วงศ์รจิต ปลัดกระทรวงสาธารณสุข พร้อมด้วยนายธีรพัฒน์ คัชมาตย์ รักษาราชการแทนผู้ว่าราชการจังหวัดสมุทรสาคร และคณะผู้บริหาร ทำพิธีปิดโรงพยาบาลสนามศูนย์ห่วงใยคนสาครแห่งที่ 7 ณ องค์การบริหารส่วนตำบลท่าทราย อ.เมืองสมุทรสาคร มีขนาด 460 เตียง เปิดรับผู้ติดเชื้อตั้งแต่วันที่ 26 มกราคม–19 มีนาคม 2564 มีผู้ติดเชื้อเข้าใช้บริการทั้งสิ้น 761 คน ซึ่งต.ท่าทรายเป็นพื้นที่พบผู้ติดเชื้อสูงสุด 9,907 คน คิดเป็นเกือบร้อยละ 50 ของผู้ติดเชื้อทั้งหมด และโรงพยาบาลสนามแห่งนี้ได้ปรับเป็นสถานที่ฉีดวัคซีนโควิด 19 ให้แก่ประชาชนใน จ.สมุทรสาคร เริ่มดำเนินการ 11 มีนาคมที่ผ่านมา มีผู้เข้ารับบริการฉีดวัคซีนโควิดไปแล้วกว่า 5,000 คน
นพ.เกียรติภูมิกล่าวว่า การเปิดโรงพยาบาลสนาม (ศูนย์ห่วงใยคนสาคร) รองรับสถานการณ์โรคโควิด 19 เป็นอีกเหตุการณ์ในหน้าประวัติศาสตร์ที่ชาวสมุทรสาครได้ร่วมแรงร่วมใจกัน ดึงทรัพยากรที่มีอยู่เข้ามาช่วยต่อสู้กับโรคระบาดและแบ่งเบาภาระโรงพยาบาลในการดูแลผู้ติดเชื้อที่ไม่มีอาการ เป็นนวัตกรรมระดับโลกที่สำคัญต่อระบบสาธารณสุขของประเทศในการจัดการกับวิกฤต เพิ่มความมั่นใจให้ประชาชนถึงศักยภาพความเข้มแข็งและความเพียงพอของระบบสาธารณสุขที่จะรองรับผู้ติดเชื้อจำนวนมาก โดยได้ตั้งโรงพยาบาลสนามรองรับผู้ติดเชื้อถึง 10 แห่ง รวมกว่า 4 พันเตียง
อย่างไรก็ตาม ขณะนี้สถานการณ์ของโควิด 19 จ.สมุทรสาครมีแนวโน้มดีขึ้น จากมาตรการค้นหาและเฝ้าระวังเชิงรุก มาตรการ Bubble and Sealed ในโรงงานขนาดใหญ่ ที่นำผู้ติดเชื้อไปอยู่ในสถานที่กักกันจนปลอดเชื้อ และการตรวจหาภูมิคุ้มกัน รวมถึงมาตรการ DMHT เว้นระยะห่าง สวมหน้ากากอนามัย ล้างมือ การคัดกรองอุณหภูมิร่างกายก่อนเข้าสถานที่ต่าง ๆ ทำให้จำกัดวงการระบาดได้ ประกอบกับการได้รับวัคซีน 2 แสนโดส สำหรับ 1 แสนคน โดยได้ฉีดวัคซีนให้แก่ประชาชนในจังหวัดแล้ว 40,715 คน ส่งผลให้พบผู้ติดเชื้อเฉลี่ย 9-15 รายต่อวัน จึงได้ทยอยปิดโรงพยาบาลสนาม จนถึงวันนี้นับเป็นแห่งที่ 7 รวมทั้งหมด 2,227 เตียง ส่วนอีก 3 แห่ง รวม 1,985 เตียง ได้แก่ ศูนย์ห่วงใยคนสาครแห่งที่ 8 (วัฒนาแฟคตอรี่), แห่งที่ 9 (บริษัทวิท วอเตอร์ซิสเต็มดีเวลลอปเม้นท์) และแห่งที่ 10 (ที่ดินของนางเง็กเน้ย ศิริชัยเอกวัฒน์) เพียงพอรองรับเมื่อเกิดสถานการณ์ฉุกเฉิน
“การปิดโรงพยาบาลสนามไม่ได้เป็นการประกาศว่าสถานการณ์โควิด 19 จบสิ้นหรือไม่มีการระบาดแล้ว แต่เป็นการส่งสัญญาณว่า ต่อไปนี้การระบาดอยู่ในระดับที่ควบคุมได้ เพราะระบบโรงพยาบาลมีศักยภาพและความพร้อมรองรับผู้ป่วยได้ ซึ่งบทบาทและภารกิจในการดูแลผู้ป่วยโควิดที่ยังมีอยู่จะถูกส่งต่อให้กับโรงพยาบาลรัฐและเอกชนที่มีศักยภาพใน จ.สมุทรสาคร” นพ.เกียรติภูมิกล่าว
สำหรับสถานการณ์โควิด19 จ.สมุทรสาคร ตั้งแต่วันที่ 17 ธันวาคม 2563–24 มีนาคม 2564 พบผู้ติดเชื้อ 17,195 คน จังหวัดได้รับการสนับสนุนจากทุกภาคส่วน จัดหาสถานที่สร้างโรงพยาบาลสนามที่ไม่มีผลกระทบหรือสร้างความกังวลให้กับประชาชน โดยโรงพยาบาลสนาม ศูนย์ห่วงใยคนสาครแห่งที่ 1 ใช้สนามกีฬาจังหวัด มี 700 เตียง เปิดใช้งานเมื่อวันที่ 4 มกราคม 2564 รับดูแลผู้ติดเชื้อที่ไม่มีอาการเป็นเวลา 10 วัน ซึ่งในระหว่างนั้นหากมีอาการจะส่งตัวเข้ารับการรักษาในโรงพยาบาลทันที
********************************************* 25 มีนาคม 2564
วันพุธที่ 17 มีนาคม 2564
นายกรัฐมนตรีนำครม. ฉีดวัคซีนโควิด-19 สร้างความมั่นใจ ขอบคุณคณะแพทย์และเจ้าหน้าที่ทุกภาคส่วนในการจัดหาวัคซีนเพื่อคนไทย (รวมไทยสร้างชาติ)
นายกรัฐมนตรีนำคณะรัฐมนตรีฉีดวัคซีนโควิด-19 สร้างความมั่นใจ ขอบคุณคณะแพทย์และเจ้าหน้าที่ทุกภาคส่วนในการจัดหาวัคซีนเพื่อคนไทย (รวมไทยสร้างชาติ)
วันนี้ (16 มีนาคม 2564) เวลา 08.30 น. ณ ตึกสันติไมตรี (หลังใน) ทำเนียบรัฐบาล ก่อนการประชุมคณะรัฐมนตรี นายอนุชา บูรพชัยศรี โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม นำคณะรัฐมนตรีที่แจ้งความประสงค์เข้ารับการฉีดวัคซีนโควิด-19 ประกอบไปด้วย รองนายกรัฐมนตรีและรัฐมนตรีว่าการกระทรวงพาณิชย์ รัฐมนตรีประจำสำนักนายกรัฐมนตรี รัฐมนตรีว่าการกระทรวงการคลัง รัฐมนตรีว่าการกระทรวงการท่องเที่ยวและกีฬา รัฐมนตรีว่าการกระทรวงอุดมศึกษา วิทยาศาสตร์ วิจัยและนวัตกรรม รัฐมนตรีว่าการกระทรวงเกษตรและสหกรณ์ รัฐมนตรีว่าการกระทรวงคมนาคม รัฐมนตรีว่าการกระทรวงทรัพยากรธรรมชาติและสิ่งแวดล้อม รัฐมนตรีว่าการกระทรวงมหาดไทย รัฐมนตรีว่าการกระทรวงแรงงาน รัฐมนตรีช่วยว่าการกระทรวงกลาโหม รัฐมนตรีช่วยว่าการกระทรวงการคลัง รัฐมนตรีช่วยว่าการกระทรวงเกษตรและสหกรณ์ (นางสาวมนัญญา ไทยเศรษฐ์) รัฐมนตรีช่วยว่าการกระทรวงคมนาคม (นายอธิรัฐ รัตนเศรษฐ) รัฐมนตรีช่วยว่าการกระทรวงพาณิชย์ รัฐมนตรีช่วยว่าการกระทรวงมหาดไทย (นายนิพนธ์ บุญญามณี และ นายทรงศักดิ์ ทองศรี) โดยมี รองนายกรัฐมนตรีและรัฐมนตรีว่าการกระทรวงสาธารณสุข รัฐมนตรีช่วยว่าการกระทรวงสาธารณสุข นายดิสทัต โหตระกิตย์ เลขาธิการนายกรัฐมนตรี และผู้บริหารกระทรวงสาธารณสุข ร่วมเป็นสักขีพยานในครั้งนี้
นายกรัฐมนตรีกล่าวว่าวันนี้เป็นการฉีดวัคซีนแอสตราเซเนกาครั้งแรกของประเทศไทย หลังจากที่องค์การอนามัยโลก (WHO) ยืนยันว่าวัคซีนมีความปลอดภัย มีประสิทธิภาพ และสามารถฉีดได้ เพื่อเป็นการสร้างความมั่นใจแก่ประชาชนไทย โดยนายกรัฐมนตรียืนยันว่าทุกคนมีความสำคัญต่อครอบครัวตนเอง ดังนั้น ทุกคนจึงมีความสำคัญเท่าเทียมกันทั้งหมด ไม่เพียงแค่นายกรัฐมนตรีและคณะรัฐมนตรี ทั้งนี้ การฉีดวัคซีนในวันนี้เป็นไปตามคำแนะนำทางการแพทย์ และด้วยความยินยอมของผู้เข้าฉีดวัคซีน
ในโอกาสนี้นายกรัฐมนตรีรับฟังชี้แจงขั้นตอนการฉีด เริ่มด้วยการลงทะเบียน ชั่งน้ำหนัก วัดความดันโลหิต คัดกรองซักประวัติ รับฟังการชี้แจงเพื่อยินยอมขออนุญาตฉีดวัคซีน และลงนามอนุญาตให้ฉีดวัคซีนต่อเจ้าหน้าที่
โดย ศ.นพ.ยง ภู่วรวรรณ หัวหน้าศูนย์เชี่ยวชาญเฉพาะทางด้านไวรัสวิทยาคลินิก เป็นผู้ฉีดวัคซีนแอสตราเซเนกาเข็มแรกให้แก่นายกรัฐมนตรี พร้อมสังเกตอาการหลังฉีดเบื้องต้นเป็นเวลา 30 นาที โดยนายกรัฐมนตรีกล่าวว่าชมว่า "มือเบา ไม่รู้สึกเจ็บเลย"
อนึ่ง ในวันนี้มีการฉีดวัคซีนโควิด-19 ประกอบด้วยแอสตราเซเนกาและซิโนแวคโดยเป็นไปตามคุณสมบัติผู้รับการฉีดและคำแนะนำของทางทีมแพทย์
.......................
กลุ่มประชาสัมพันธ์และเผยแพร่ สำนักโฆษก
วันพุธที่ 3 มีนาคม 2564
นายกฯ ชูทีมประเทศไทย บูรณาการ 12 กระทรวง ดูแลช่วยเหลือกลุ่มเปราะบาง เชิงรุกและลึก ให้มีคุณภาพชีวิตที่ดีขึ้นอย่างยั่งยืน
นายกฯ ชูทีมประเทศไทย บูรณาการ 12 กระทรวง ดูแลช่วยเหลือกลุ่มเปราะบางเชิงรุกและลึก ให้มีคุณภาพชีวิตที่ดีขึ้นอย่างยั่งยืน
นางสาวรัชดา ธนาดิเรก รองโฆษกประจำสำนักนายกรัฐมนตรี เผยวันนี้ เมื่อเวลา 09.30 น. (3 มี.ค.64) ที่ตึกภักดีบดินทร์ ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมเป็นประธานในพิธีลงนามบันทึกข้อตกลงความร่วมมือ (MOU) โครงการบูรณาการเพื่อพัฒนาคุณภาพชีวิตกลุ่มเปราะบางรายครัวเรือน ระหว่าง 12 กระทรวง 1 หน่วยงาน ประกอบด้วย สำนักนายกรัฐมนตรีกระทรวงมหาดไทย กระทรวงการพัฒนาสังคมและความมั่นคงของมนุษย์ กระทรวงศึกษาธิการ กระทรวงกลาโหม กระทรวงการท่องเที่ยวและกีฬา กระทรวงการอุดมศึกษา วิทยาศาสตร์ วิจัยและนวัตกรรม กระทรวงเกษตรและสหกรณ์ กระทรวงพาณิชย์ กระทรวงแรงงาน กระทรวง วัฒนธรรม กระทรวงสาธารณสุข และกรุงเทพมหานคร เพื่อบูรณาการความร่วมมือช่วยเหลือกลุ่มเปราะบางในรายครัวเรือนให้ครอบคลุมทุกมิติแบบองค์รวม ให้กลุ่มเปราะบางสามารถเข้าถึงสิทธิและสวัสดิการ รวมทั้งพัฒนาคุณภาพชีวิตครอบครัวมีความมั่นคง สามารถพึ่งพาตนเองได้อย่างยั่งยืน และภาครัฐมีฐานข้อมูลที่เกิดจากการบูรณาการข้อมูลจากทุกหน่วยงานของกลุ่มเปราะบางรายครัวเรือนระดับประเทศ โดยมีนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ กล่าวรายงานถึงการจัดทำบันทึกข้อตกลงความร่วมมือ
นายกรัฐมนตรีกล่าวภายหลังเป็นประธานในพิธีฯ ว่า การให้ความช่วยเหลือในการพัฒนาคุณภาพชีวิตของกลุ่มคนยากจนและกลุ่มเปราะบาง เป็นเป้าหมายเร่งด่วนของรัฐบาล ทุกส่วนราชการคือทีมประเทศไทย ที่จะต้องร่วมมือกันขับเคลื่อนประเทศโดยไม่ทิ้งใครไว้ข้างหลัง ยิ่งคนกลุ่มเปราะบาง อาทิ ผู้สูงอายุ ผู้พิการเด็กเล็ก ที่ต้องการความช่วยเหลือเป็นพิเศษ ภาครัฐจึงต้องร่วมือกันอย่างเต็มที่ให้คนกลุ่มนี้เข้าถึงสิทธิและสวัสดิการ และการบริการของภาครัฐได้อย่างเสมอภาคเท่าเทียม ซึ่งการขับเคลื่อนการประสานงานตามความร่วมมือนี้ จะทำงานควบคู่ไปกับศูนย์อำนวยการขจัดความยากจนและพัฒนาคนทุกช่วงวัยอย่างยั่งยืนตามปรัชญาเศรษฐกิจพอเพียง (ศจพ.) ที่รัฐบาลได้จัดตั้งขึ้นก่อนหน้านี้
“สาระสำคัญของบันทึกข้อตกลงความร่วมมือ คือการร่วมมือในการสนับสนุนข้อมูลกลุ่มเปราะบางเพื่อการวิเคราะห์และประเมินข้อมูลรายครัวเรือน รวมถึงวางแผนการให้ความช่วยเหลือและพัฒนาระบบการให้ความช่วยเหลือให้สามารถเข้าถึงสวัสดิการ โดยเชื่อมโยงการทำงานระดับพื้นที่ด้วยกลไกสหวิชาชีพ ร่วมกับอาสาสมัครพัฒนาสังคมและความมั่นคงของมนุษย์ (อพม.) 1 คน ที่จะรับผิดชอบ 10 ครอบครัว ติดตามครอบครัวกลุ่มเปราะบางอย่างต่อเนื่อง ทั้งนี้ บันทึกข้อตกลงฯมีผลบังคับใช้ตั้งแต่วันที่ลงนามเป็นต้นไป โดยมีกำหนดระยะเวลาความร่วมมือ 5 ปี (พ.ศ. 2564 – 2568)” นางสาวรัชดา กล่าว
วันพฤหัสบดีที่ 18 มีนาคม 2564
ตรวจหาเชื้อ Covid-19 คัดกรองเชิงรุกผู้ค้าในตลาดนัดสวัสดิการกระทรวงพาณิชย์
ตรวจหาเชื้อ Covid-19 คัดกรองเชิงรุกผู้ค้าในตลาดนัดสวัสดิการกระทรวงพาณิชย์
เมื่อวันศุกร์ที่ 12 มีนาคม 2564 ทีมควบคุมโรคอำเภอเมืองนนทบุรี ร่วมกับ ทีมเทศบาลนครนนทบุรี รพ.พระนั่งเกล้า ออกตรวจคัดกรองเชิงรุกผู้ค้าในตลาดนัดสวัสดิการกระทรวงพาณิชย์ จำนวน 60 ราย เก็บตัวอย่างตรวจหาเชื้อ Covid-19 โดยมีท่านวันเพ็ญ นิโครวนจำรัส ที่ปรึกษาการพาณิชย์ เข้าร่วมสังเกตการณ์ผลการตรวจไม่พบเชื้อ